google/wiki40b huggingface dataset:
Kontaktlinse

En kontaktlinse er en kunstig linse som legges og sitter på hornhinnen. Som oftest brukes linsen til å korrigere brytningsfeil (en optisk linse). Kontaktlinser kan også brukes terapeutisk, kosmetisk eller som protese. Kontaktlinser regnes som et medisinsk hjelpemiddel, opplæring og tilpassning gjøres av en kontaktlinsespesialist. I Norge er det først og fremst optikere som har denne kompetansen. Over 500 000 nordmenn bruker kontaktlinser. Kontaktlinser fåes som formstabile("harde") og myke. Under disse to er det mange underkategorier av materialer.

Håndtering av kontaktlinser

Ved rengjøring og oppbevaring av myke linser brukes som oftest en desinfeksjonsløsning. Myke linser anvendes også i stor grad som korttidslinser som byttes ut etter en tids bruk, for eksempel «engangslinser», «månedslinser» eller «dagslinser» som byttes ut hver dag. Myke linser kan vrenges, slik at innsiden kommer ut. Det er mulig å se forskjell på «rett» og «vrang» på en kontaktlinse. Når den er vrang ser den ut som en tallerken. Kantene går altså mer ut til sidene. Har man satt dem feil vei på øyet merker man at de blir ubehagelige å ha på, og at man ser dårligere. Når den er rett, er den rundere, ligner mer på en bolle, og den fungerer slik den skal.

Feil bruk av kontaktlinser og kjøp av kontaktlinser på nettet

Feil bruk av kontaktlinser kan i verste fall gi permanente skader på øyet. For eksempel hvis linsen ikke passer til øyet eller feil ved håndtering. Skadene kan skje over tid. Linser kjøpt på nettet kan være falske og for eksempel pakket i et urent miljø. Den amerikanske øyelegeforeningen advarer mot kjøp av kosmetiske linser på nettet, etter at en japansk studie påviste blant annet klor og jern i dem. Mange av linsene hadde også ujevn overflate som kan gi øyeskade .

Kosmetiske kontaktlinser

Kosmetiske kontaktlinser kan forsterke eller endre øyets naturlige utseende. Uskarpheter eller obstruksjoner av synet kan oppstå som et resultat av farge eller design.
Guccifer

Hacking

Han fikk stor mediadekning i februar 2013, i forbindelse med å ha hacket George W. Bush sin søster Dorothy Bush Koch. Guccifer lekket bilder av et nakent selvportrett tegnet av George W. Bush, som viser den tidligere presidenten i dusjen. Mens bildene florerte på internett, var Bush innlagt på sykehus. Bilder av en sengeliggende Bush, ble også lekket av Guccifer. Guccifer er også ansvarlig for å ha hacket Bush sin e-post-konto.
En måned senere, mars 2013 ble Colin Powells mail. hacket av Guccifer.

Arrestert

Onsdag 22. januar 2014 ble Marcel Lazăr Lehel arrestert i sitt hjem i Romania. 6. juni 2014 ble han dømt til å sone fire år i fengsel.

Navn

Marcel Lazăr Lehel sitt kallenavn er Guccifer, som er et teleskopord, satt sammen av Gucci og Lucifer og betyr «Guccis stil og Lucifers lys».
Paradocus

Utseende

Middelsstore (15-20 millimeter), avlange, brunlige trebukker. Antennene er gjerne litt lengre enn kroppen. Pronotum har en liten tann litt bak midten og er en del smalere enn de parallellsidige dekkvingene.

Levevis

Som de fleste andre trebukker borer larvene i ved.

Utbredelse

Slekten er vidt utbredt i Afrika.
Absolute Music 56

Absolute Music 56 er det 56. samlealbumet i den norske Absolute Music-serien og ble utgitt 21. januar 2008.
Emu

Beskrivelse

Emuen er en kjempestor fluktløs fugl med en høyde på 150–190 cm og en vekt på cirka 30–55 kg, avhengig av kjønn. Arten karakteriseres av en stor kropp med lange og svært kraftige ekstremiteter, med tre tær på hver fot, kun rudimentære vinger, lang hals og et lite hode med relativt kort nebb. Hos hannen er ansiktet, strupen og øvre del av nakken tilnærmet fjærløs (med bar blålig hud). Hunnene ligner hannene, men blir større og er gjerne noe mørkere enn hannene. Den blålige bare huden er dessuten mer fargeintens hos hunnene.

Taksonomi

I dag er det bare en eneste art i slekten, men gjennom historien har det vært flere arter. Fossiler av emuer fra pliocen fra det australske fastlandet regnes i dag som en egen art, D. ocypus. Det finnes også fragmentariske fossiler, trolig etter emuer, som daterer seg til miocen.
Tradisjonelt har emuer hatt sin egen familie kalt Dromaiidae. Nyere systematikk har funnet at emu er nære slektninger av kasuarer, og har plassert dem i samme familie.

Atferd

Emuen eter friskt gress, gressfrø, røtter, insekter og frukter. Den kan normalt klare seg gjennom lang tid uten vann. Faktisk er den en ganske dyktig svømmer. 
Emuene parer seg i løpet av sommeren. Det er hannene som står for reirbyggingen og ruger ut eggene. De vokser i tolv til fjorten måneder. 
En vill emu kan leve i omkring ti år, mens emuer i fangenskap kan bli opptil dobbelt så gamle.
Corpus Aristotelicum

Corpus Aristotelicum, det aristoteliske korpus, er skriftene som er reddet over fra Aristoteles. Det handler først og fremst om det som kalles «esoteriske» skrifter – avhandlinger som ikke trenger å ha vært bestemt for videre offentliggjørelse, eller forelesningsmanuskripter og -notater. Det «eksoteriske», offentlig utgitte materialet er for det meste gått tapt, som for eksempel Aristoteles’ dialoger.

Overleveringshistorie

Ikke alle verkene man lar inngå i korpuset, skriver seg imidlertid fra stagiritten selv ifølge lærde vurderinger. Det kan for eksempel ha blandet seg inn forvirringer i overleveringen som har forvekslet dem med verker eller nedskrifter av Aristoteles’ elever og tradisjonens senere arvtagere.
(...)

Tekstoversikt

(*) Forf. = forfattertilskrivelse: O = omstridt eller betvilt. U = formentlig uekte.
(**) Regnes ikke alltid publikasjonshistorisk til corpus Aristotelicum.
Get Focused

Get Focused er en kristen ungdomsfestival som ble startet i 2002 i Tønsberg. Under Get Focused er det volleyballturneringer, dansekurs, ungdomslederkurs, lovsangslederkurs, seminarer, konserter og møter. Festivalen hadde 1500 besøkende i 2005, og det britiske Kristenrockbandet Delirious? var headlinere. Antall besøkende har holdt seg på ca 2000 deltakere per år , og ungdommer fra hele Norge reiser ned for å få med seg festivalen. 
Get Focused er formelt en stiftelse, og bevegelsen drives som et samarbeid mellom de lokale ungdomsgruppene i Tønsberg området i Vestfold. Omtrent 19 forskjellige menigheter fra Vestfold er med på arrangementet, som drives av ungdommene selv. Hvert år er omtrent 300 medarbeidere i alderen 12-70 år med for å få festivalen til å bli en suksess. 
Festivalen har også flere innsamlingprosjekter under festivalen, kalt Get Involved. Pengene som er kommet inn de siste årene har blitt brukt til å skaffe to afrikanske landsbyer rent vann i brønner, 10 indiske jenter har kommet ut av sex-slaveri og har nå en fremtid med utdanning, barnehjemmet "Heroes of the Nation" i Kenya har fått støtte til sitt arbeid og lokale fattige, rusmisbrukere og vanskeligstilte i Tønsberg by har fått ulltøy og mat. Under Get Focused 2011 kom det in rett i underkant av 330.000 kroner til Get Involved, pengene blir fordelt på Kronprinsparets fond og et Blessed Homes, som arbeider med barnehjem blant karenfolket på grensen mellom Burma og Thailand. I 2012 kom det inn 638.000 kroner, som ble gitt til organisasjonen A21, som arbeider med å få slutt på slaveri og menneskehandel i det 21. århundret. Totalt siden oppstarten av Get Involved er det så samlet inn over 3.000.000 kroner.   
Flere band og musikere fra flere deler av verden har fått være med på festivalen opp gjennom årene. Bandene Ungfila fra pinsemenigheten Filadelfia, Impuls fra Stavanger, Garness med Hildegunn og Ingelin Garnes Reigstad fra Bergen, Delirious fra England, Jesus Culture fra California, USA og Kirk Franklin, USA er noen av de som har vært med. I tillegg har lokale artister være med, slik som sangeren Ellen Miles fra Sandefjord. 
Get Focused bevegelsen har også tidligere arrangert mindre samlinger 4-6 ganger i året, kalt Get United, med 200-400 besøkende. Mange ulike norske band og artister har opptrått her, bl.a. Dream Pilots. 
Get Focused har en visjon som er 
"Get Focused vil se en bevegelse av ungdommer forent i kjærlighet, merket av tilbedelse og kjent for rettferdighet."
Ninlil

Ninlil (akkadisk: Belit) var en gudinne i sumerisk og mesopotamisk mytologi, og ble særlig dyrket i byen i Nippur. Hos assyrerne var hun kjent som Mullitu.
Hun tilhørte det høyeste pantheon og var himmelguden Enlils hustru. Deres forhold ble imidlertid innledet med at han voldtok henne, noe som førte til at hun ble mor til måneguden Nanna-Suen. De fikk også sønnen Nergal, underjordens gud.
Starost

Starost er en tittel som blir brukt både offisielt og uoffisielt om en lederposisjon. Tittelen har blitt brukt på forskjellige måter av slavere.
Tittelen kan også sammenliknes mot en eldste. Territorier som blir styrt av en starost, blir kalt starostwo.

Starostens historie

Helt fra middelalderen har starostaen vært lederen for det slaviske samfunnet.
I Russland ble tittelen brukt helt frem til begynnelsen av det 20. århundret. 
På 1400-tallet var starost en betegnelse på kongelig offisér i det polske kongedømme.

Polen

I Polen er starosten i dag overhodet/distriktforstanderen for powiaten (fylke).

Tsjekkia/Slovakia

I Tsjekkia og Slovakia betyr tittelen borgermester.

Latvia

Starosten har siden 1991 vært tittelen for overhodet i en provins i Latvia.
Glidelås

Historikk

Glidelåsen ble patentert første gang i 1851 av symaskinkonstruktøren Elias Howe (1819–67). Oppfinnelsen ble forbedret flere ganger siden. I 1913 utviklet Gideon Sundbäck et system der de opprinnelig løse enkelthektene ble stanset ut og klemt fast til to tøybånd som så kunne sys på plass ved hjelp av en symaskin. Glidelåser ble vanlige fra 1930-tallet.
Chevrolet Bolt

Chevrolet Bolt (2016–) er en batteridrevet elbil laget av den amerikanske bilprodusenten Chevrolet.
Den var konseptbil på North American Auto Show i januar 2015. Ferdig utgave ble vist på Consumer Electronics Show i Las Vegas 6. januar 2016
Den lages ved GMs Orion-fabrikk nær Detroit i Michigan i USA.
Bolt har en rekkevidde på rundt 300 km og  drives av 60 kWh batteri, basert på samme Lithium-ion teknologi som Chevrolet Volt, Opel Ampera i Norge. Den har berøringsskjerm og støtter både Apple CarPlay og  Android Auto. Bilen har innebygget 4G, Wi-Fi og Bluetooth kommunikasjon og kan fjernovervåkes og -styres via en mobil-app.
Dem markedsføres i Norge fra 2017 som Opel Ampera-e.
Variabel stjerne

Historikk

De tidligst dokumenterte stjernene vi kjenner til er novaer og supernovaer. Eldre kinesiske, japanske og koreanske kilder har notert forekosten av ca. 80 «nye stjerner» frem til år 1600. Av disse antas åtte å ha vært supernovaer og resten vanlige novaer. Blant annet var den svenske astronomen Knut Lundmark delaktig i å identifisere Krabbetåken som en supernovarest som ble sett av kinesiske og japanske astronomer i år 1054.
I november 1572 oppdaget Wolfgang Schuler en ny stjerne i stjernebildet Cassiopeia. Tycho Brahe studerte den nye stjernens lysstyrke og utførte nøye målinger av posisjonene. I 1573 publiserte han De Nova Stella som omhandlet sine observasjoner av den nye stjernen I oktober 1604 oppdaget Johannes Kepler (og uavhengig av ham David Fabricius) en annen ny stjerne i stjernebildet Slangebæreren. Begge disse stjernene var supernovaer i vår egen galakse Melkeveien. Den fra 1604 er også den siste kjente supernovaen som synes i Melkeveien.
Beta Persei (Algol) ble i 1669 oppdaget å være en variabel av Geminiano Montanari og 1782–1783 gjorde John Goodricke en nøyaktig måling av dens periode og var den første som foreslo en korrekt forklaring på variabiliteten, at stjernen er hva vi nå kaller en formørkelsesvariabel.
I 1600 oppdaget Willem Janszoon Blaeu P Cygni, en stjerne som først ble antatt å være en nova, men som nå klassifiseres S Doradus-stjerne. I 1670 ble en ny nova oppdaget av Anthelm i stjernebildet Reven. Den stjernen har nå fått betegnelsen CK Vulpeculae. I 1686 oppdaget Gottfried Kirch at Chi Cygni var en variabel.
På 1700-tallet ble så R Hydrae oppdaget av i 1702 av Giacomo Maraldi; R Leonis i 1782 av Julius August Koch; Beta Lyrae og Delta Cephei i 1784 av John Goodricke; Eta Aquilae i 1784, R Coronae Borealis og R Scuti i 1795 av Edward Pigott; Alfa Herculis i 1795 av William Herschel.
På 1800-tallet ble det oppdaget en rekke nye variabler, og i en katalog satt sammen av George F. Chambers i 1865. listes 123 variabler hvorav 23 ble oppdaget av John Russell Hind og 16 av Friedrich Argelander med kolleger ved Bonns observatorium. Takten økte siden enda mer, spesielt siden den fotografiske teknikken ble tatt i bruk på begynnelsen av 1900-tallet. I 1907 var antallet kjente variabler 3 748 hvorav 1 791 stykker i de magellanske skyer. Hoveddelen av disse, 2 909 stk., hadde blitt oppdaget ved Harvard College Observatory.
Sternberginstittutet ved Moskvas universitet har sammen med det russiske vitenskapsakademi ansvaret for å opprettholde den moderne hovedkatalogen over variable stjerner, General Catalogue of Variable Stars, ovenfor Den internasjonale astronomiske union. Det fjerde opplaget, GCVS4, ble oppdatert i 2008 og lister drøyt 41 000 kjente variable stjerner i vår galakse sammen med nesten 15 000 mistenkte variabler og drøyt 10 000 variabler i andre galakser.
Cuaró

Transport

Ruta 4 Andrés Artigas forbinder Cuaró med Baygorria.
Charmion von Wiegand

Liv og karriere

Von Wiegand ble født i Chicago og vokste opp i Arizona, San Francisco og Berlin hvor hun bodde i tre år som tenåring. Da hun returnerte USA gikk hun på Barnard College et år og så ble hun overført til Columbia University for å studere journalistikk, teater og kunsthistorie. Hun fullførte ikke sin bachelorgrad, da hun ønsket å skrive for teater og film samtidig som hun begynte å male landskaper.
I 1929 reiste hun til Moskva som korrespondent for Universal Service, et av Hearst Corporations pressebyråer. Hun returnerte til New York i 1932 og giftet seg med Joseph Freeman samme år, eller i 1934. Freeman var en aktiv kommunist og forfatter . Hun fortsatte sitt arbeide som kunstkritiker, og våren 1941 intervjuet hun den nederlandske kunstneren Piet Mondrian som hun ble en nær venn av, og som fikk henne til å begynne å male abstrakt kunst. Hun ble medlem av foreningen American Abstract Artists i 1941 og hadde utstilling sammen med andre medlemmer fra 1948.
Globale nettverk av geoparker

Globale nettverk av geoparker (engelsk: Global Geoparks Network (GGN) eller Global Network of National Geoparks) er nettverk av geoparker, støttet av UNESCO, som ble etablert i 1998. Nettverket søker å fremme og bevare Jordens geologiske arv, foruten også å oppmuntre bærekraftig forskning og utvikling i de gjeldende samfunn.
Globalt nettverk av geoparker ble først etablert i 1998, og reetablert i november 2015. Medlemskap er dannet av nasjonale geologiske parker, eller geoparker, det vil si lokale områder som fokuserer på beskyttelse av geologiske egenskaper og kulturarv. En geopark er et avgrenset geografisk område som viser en viktig del av Jordens geologi. De utvalgte geoparkene framhever seg med et geologisk mangfold som er enestående. Hensikten med geoparkene er å formidle kunnskap til lokalbefolkning og besøkende om geologiens betydning for landskap, biologisk mangfold, landbruk, bosetning, industriutvikling, samferdsel og kultur.
De første medlemmer ble annonsert på den første internasjonale konferanse om geoparker i 2004. Ved 2015 hadde 120 geoparker fra 33 land offisielt blitt en del av nettverket. Det er medlemmer i 5 av 7 kontinenter, men ingen på Antarktika eller Australasia. Det er per 2015 ingen globale geoparker i USA eller Russland, foruten heller ikke i Sør-Asia, Sentral-Amerika og de fleste deler av Afrika (unntatt Marokko og Kanariøyene), og Midtøsten (unntatt Tyrkia). Kina er det land med størst antall geoparker.
Vestre Torellbreen

Vestre Torellbreen er en isbre på Spitsbergen på Svalbard. Den ligger sørvest i Wedel Jarlsberg Land, og går i sørlig retning til den ender opp i Isfjellbukta. Her dannet den tidligere en 20 km bred felles brefront sammen med Austre Torellbreen, men etterhvert som breen har trukket har de to breene blitt skilt av et rundt én kilometer bredt grusområde kalt Torellmorenen.
Breen er oppkalt etter den svenske geologen og glasiologen professor Otto Torell (1828-1900)
Subalternoffiser

En subalternoffiser er en militær offiser av lavere grad. Begrepet brukes normalt om grader under kaptein, og dekker således de forskjellige formene for løytnant, sekondløytnant og premierløytnant, samt kornett og fenrik og iblant også kadett. Begrepet er mest kjent fra infanteriet og kavaleriet.
Palaeophilotes triphysina

Utseende

En liten blåvinge uten stjerter på bakvingene. Oversiden er ensfarget mørkbrun, undersiden er gråbrun med svarte, hvitkantede flekker.

Utbredelse

Arten er utbredt i den vestlige delen av Kina (Xinjiang, før kalt kinesisk Turkestan).
Amalie Andersen

Familie

Amalie Andersen var utenomekteskapelig datter av kveghandler Truls Andersen og Anne Sophie Baltzersen. Amalie Andersen ble 28. juli 1888 gift med handelslærer Johan Fredrik Dahl (1859-1911).

Liv og virke

Amalie Andersens vestlandske debut fant sted ved Den Nationale Scene i Bergen 11. desember 1881 som Lisbet i En Søndag paa Amager. Hun hadde imidlertid allerede opptrådt som Elisif i Væringene i Miklagard på Christiania Theater i mars samme år. 
Andersens såkalte annen debut kom med rollen som Inga i Mellem Slagene samme sted, 5. februar 1882. Hun var ansatt ved dette teatret i noen år, og spilte blant annet Ane i Geografi og Kjærlighed høsten 1885.
Canal Street (festival)

Sted, kultur og historie

Som en av de få festivaler i Norge som både har jazz og blues som hovedtema, gir dette spesielle muligheter til å vise de ulike musikalske uttrykk i spekteret mellom to genre som historisk henger tett sammen. Ved å ta i bruk de maritime miljøer og de særegne arenaer som Arendal har å by på, prøver festivalen å lage en helhetlig opplevelse der sted, kultur og historie danner virkningsfulle rammer rundt musikalske møter mellom artister og publikum.

Programstrategi

Canal Streets programstrategi er å tilby det beste av det norske, det nye spennende, men også det tradisjonelle uttrykket innen genrene. Gjennom årene har mange artister fra våre skandinaviske naboland opptrådt, og ifra 2006 har også større internasjonale artister vært på artistlistene.
I perioden 2013-2015 fungerte Bugge Wesseltoft som en artist-in-residence, med fullmakter til å booke inn artister via sitt brede kontaktnett i jazzmusikkens verden. Dette kalles Arendal Sessions, og består av masterclass - eller "meet the artists" - med en eller flere av musikerne på formiddagen, og konsert (gjerne impro) med de samme på kveldstid. Musikere som har deltatt under Arendal Sessions er bl.a. Nana Vasconcelos, Mike Mainieri, Arild Andersen, Sidsel Endresen, Lars Danielsson, Cæcilie Norby, Marilyn Mazur, Nils Petter Molvær, Eivind Aarset, Dhafer Youssef, Paolo Vinaccia og Anneli Drecker.
Understreet har fokus på talentfulle, unge, lokale musikere, som inviteres til Canal Street på grunnlag av uttakskonserter arrangert i forkant av festivalen. I løpet av Canal Street kårer en fagjury så en vinner som får spille på festivalens hovedscene påfølgende år. Artister som har deltatt på Understreet er bl.a. Synne Sanden, Ask, Machine Birds, Steffen Jakobsen og Elly Marvellous.

Navnet

En gang var det kanaler i Arendal. De ble tettet igjen og dermed oppstod Kanalplassen. Her er det aktivitet hele sommerhalvåret med alt fra englekor til fri teater. Under festivalen står festivalteltet her.

Miljøprofil

Canal Street ble miljøsertifisert av stiftelsen Miljøfyrtårn allerede i 2006 som en av de første festivalene i Norge. Festivalen er med i miljøverndepartementets ordning Klimaløftet og FN sitt Carbon Neutral Network. Festivalen betaler CO2-kvote til FN-godkjente prosjekter i Kina og India. Canal Street deltar på årets Earth Hour 2009.
Kommunal vei 1059 (Rogaland)

Kommunal vei 1059 (Kv1059) i Rogaland Askelandsvegen går mellom Sagbakken og Brekke i Tysvær kommune. Veien er 2,2 km lang.
Før veien ble omklassifisert til kommunal veg hadde den veinummeret fylkesvei 777.
EDGE OF WRONG

Edge of Wrong (forkortet EOW) er en festival for kulturutveksling av utforskende musikk og kunst mellom Sør-Afrika og Norge. Det ble første gang realisert som en to dagers festival i Cape Town i 2006. Hovedfokuset var vendt i retning av improvisert musikk av ulik art. Etter dette har «Edge of Wrong» vært arrangert hvert år, i tillegg til at søsterfestivaler under samme navn ble arrangert i Oslo i 2008 og 2011.
«Edge of Wrong» tar utgangspunkt i eksperimentell musikk, lyd- og visuell kunst, representert av den norske og sørafrikanske musikk- og kunstscenen.
Eggs Benedict

Eggs Benedict er en amerikansk frokostrett.
Den består av skiver av ristet brød (toast) eller delte engelske muffins dekket av røkt bacon eller skinke, posjerte egg og hollandés.
Hwasong-15

Design

Ifølge analytikere har missilvåpenet et «gimbaled» motorsystem med to sammenkoblede rakettdysemotorer, i motsetning til Hwasong-14, som har en rakettdysemotor og fire styrerakettmotorer. Rakettdysemotoren med en «gimbaled» funksjon kan stabilisere rakettbanen under oppskytningen ved å skyve jetstrømmen i forhold til vektforskyvninger som oppsto i den meget turbulente oppskytningen gjennom atmosfæren. Dens førstetrinns boosterdesign er påfallende likt Titan II-raketten.
Det nordkoreanske avfyringsplattformkjøretøyet (TEL) med 9 aksler er større sammenlignet med 8-akslet TEL for Hwasong-14.
Julie Strømsvåg

Annet

I juli 2009 falt hun ned og skadet seg under innspilling av en promofilm for TV 2. Skadene førte til sykehusinnleggelse og operasjon i ryggen.
Rådhuset i Trondheim (gamle)

Det gamle rådhuset i Trondheim ble bygget i 1706, men deler av murverket er eldre. Arkitekt og byggmester var J. C. Hempel. Det ligger i Kongens gate og er i dag en del av Trondheim folkebibliotek. Bygningen er fredet.
French Open 1978

French Open 1978 ble spilt i perioden 29. mai til 11. juni på Roland Garros-stadion i Paris og er en tennis-turnering på grus. Björn Borg vant singleturneringen for herrer for tredje gang og Virginia Ruzici vant både single- og double for damer. I doublen sammen med Mima Jaušovec som hun møtte å beseiret i singlefinalen.
Arthur Guinness

Bakgrunn

Guinness-familien fremholdt at de avstammet fra Magennis, en gælisk-katolsk stamme fra grevskapet Down på 1600-tallet, til tross for at de var protestanter, men nylige DNA-beviser antyder heller avstamming fra McCartans, en annen Down-stamme. Hans far var godsforvalter for erkebiskopen i Cashel, Dr. Arthur Price, og kan kanskje ha brygget øl for andre arbeidere på stedet. Etter hans ønske etterlot Dr. Price £100 hver til Guinnessene.
I 1761 giftet Arthur Guinness seg med Olivia Whitmore i St. Mary's Church i Dublin, og de fikk 21 barn, hvorav 10 ble voksne. Fra 1764 bodde de i Beaumont House, nå en del av Beaumont Convalescent Home, mellom Santry og Raheny nord i grevskapet Dublin. Tre av hans sønner var også bryggere, og hans andre etterkommere ble blant annet misjonærer, politikere og forfattere.

Brygger av porter

Arthur Guinnes investerte pengene han hadde arvet til å forpakte et bryggeri i Leixlip i nærheten av Dublin i 1755 og brygget ale der. Fem år senere lot han sin yngre bror overta bryggeriet. Selv flyttet han til et annet; han forpaktet fra Mark Reinsford et bryggeri i St. James's Gate i Dublin, på slutten av 1759. Han forpaktet optimistisk det betydelige området tor en periode for 9000 år, for et årlig beløp på £45. 
I 1767 var han formann for Dublin Corporation of Brewers. Hans første faktiske salg av porter var i 1778, og det later til at andre Dublin-bryggere hadde eksperimentert med å brygge porter-øl fra 1760-tallet. Porter er en form for mørkt overgjæret øl. I 1799 innstilte han bryggingen av alle lyse ølsorter. 
Hans store bedrift var å utvide bryggeriet i 1797–1799. Etter dette brygget han kun porter og ansatte medlemmer av Purser-familien som hadde brygget porter i London fra 1770-tallet. Purserne ble bryggerpartnere for det meste av 1800-tallet. 
Mot slutten av 1700-tallet vat hans bryggeri den største produsenten av porter i hele verden. Ved Arthur Guinness' død i 1803 var bryggeriets årlige produksjon på over 20 000 tønner. Etterhvert ble det laget en særlig sterk porter, som ble kalt Stout Porter. Dette navnet ble senere forkortet til stout.